《自余杭历于潜道中》
清代·李雯

晨驾辞阴渚，逶迤见岩丘。芳翠涤余蔼，回沙灼清流。

泄云漫方聚，深竹疑晴秋。岑峦有连蝉，道里无险投。

纷袭缅腾茜，汨瀄摇澄湫。枫楮秀中椒，荈蕨横道周。

青苗漾白水，明畴写嵎陬。沧沧水雾滋，娟娟微阴收。

白鸟既轻弱，飞鲦亦缓游。旅人从此涉，景曜俄然遒。

余晖满层峰，惆怅靡淹留。

作者简介：（1608—1647）明末清初江南青浦人，字舒章。明崇祯十五年举人。与陈子龙等有“云间六子”之称。入清，被荐任内阁中书舍人。多尔衮致史可法、唐通等信，均其手笔。不久，忧伤而死。有《蓼斋集》。